**תוספתא**

**מסכת קידושין, פרק א' הלכה י"א**

התוספתא היא קובץ של ברייתות שנאספו לאחר חתימת המשנה וסודרו על פי הסדרים והמסכתות של המשנה. לפנינו קטע מהתוספתא למסכת קידושין השייכת לסדר נשים. מסכת קידושין עוסקת בקידושי אישה (=אירוסין של אישה שיוצרים קשר מחייב בין בעל לאשתו).

**מצוות הבן על האב ומצוות האב על הבן**

מה הן "מצוות הבן על האב"? הביטוי הזה הופיע במשנה והתוספתא מסבירה אותו. מדובר בטיפול של הבן (או הבת) בהורה המזדקן. לדוגמה: מאכיל ומשקה מלביש ומכסה וכן רוחץ את פניו ידיו ורגליו. באופן עקרוני גם הבן וגם הבת חייבים במצוות אלו אבל האישה הנשואה עוסקת בטיפול במשפחתה הגרעינית ולכן היא פטורה למעשה. וכך ניתן להסביר את מה שנאמר במשנה, שבמצוות הבן על האב נשים פטורות: **להלכה** הן חייבות כמו האנשים אבל **למעשה** נשים נשואות פטורות.

 בתלמוד הבבלי הסביר רב יהודה שמצוות הבן על האב הם מצוות שקשורות לבן המוטלות על האב לעשות לבנו, ובמצוות כאלה באמת רק האב חייב והאישה פטורה.

 ומה הן "מצוות האב על הבן"? לפי התוספתא אלו מצוות שהאב עושה לבנו. למשל: למולו, לפדותו, ללמדו תורה, ללמדו אומנות, להשיאו אישה, ויש אומרים אף להשיטו בנהר.

**שלושה משלים בשם רבן גמליאל בשבח אדם שיש בידו אומנות**

א. רבן גמליאל (רבן: תואר של נשיא) אמר: כל אדם שיש בידו אומנות דומה לכרם של גפנים מוקף גדר או לחריץ (או עריס) שהוא שורת גפנים המודלות על גבי עמודים שמוקף סייג (=גדר) ומותר לזרוע זרעים ולגדל תבואה סמוך לכרם הזה ואין בכך איסור **כלאיים** (=איסור מן התורה לגדל ביחד דגן וגפן ). כך גם מי שיש לו אומנות משלו, אינו יורד לחיי חברו ואינו פוגע בפרנסתו ואינו מזיקו.

 וכל מי שיש שאין בידו אומנות דומה לכרם שלא מוקף גדר ולחריץ (עריס) שורת גפנים המודלות על גבי עמודים שאינו מוקף סייג, שאוסרים את התבואה משום איסור כלאיים. וכך גם מי שלא למד מקצוע סופו שהוא יורד לחיי חברו פוגע בפרנסתו ומזיקו.

ב. רבי יוסה אומר בשם רבן גמליאל שמי שיש בידו אומנות דומה לאישה נשואה שבין אם היא מקושטת ובין אם היא אינה מקושטת, אנשים אינם מסתכלים עליה כי היא אשת איש ואומנם ראוי שהיא תתקשט (תתאפר) כדי שבעלה ימשיך לחשוק בה ואם אינה מתקשטת תהא לה מארה (=קללה) כי בעלה לא יחשוק בה [הגרסה לפנינו: מורא (=פחד) אך יתכן שהגירסה הנכונה היא מארה). וכל מי שאין בידו אומנות דומה לאישה שאין לה בעל שבין אם היא מתקשטת או אם היא אינה מתקשטת הכול מסתכלים בה. כך גם אדם שלמד אומנות אין הבריאות מרכלים עליו גם אם הוא מפזר ממון ומתלבש בהידור וגם אם לא (ומי שיש לו אומנות ומתפרנס טוב ואינו נותן צדקה ואינו מתלבש כיאות, אולי מתוך קמצנות, תבוא עליו מארה). אישה שאין לה בעל והיא מתקשטת זה מגונה כי היא מושכת תשומת לב וכך גם מי שאין לו אומנות הכול מרכלים עליו ותוהים איך הוא מתקיים בין אם הוא מתהדר בלבושו ובין אם לא.

ג. רבי יוסה בן רבי אליעזר אומר בשם רבן גמליאל שאדם שיש לו אומנות דומה לכרם גדור, וחיות ובהמות אינם יכולים להיכנס לתוכו ואין עוברים ושבים נכנסים לתוכו ואין רואים מה שבתוכו. וכך גם מי שיש לו אומנות, בני אדם אינם מחטטים בעניניו לדעת ממה הוא חי ולא חושדים בו שהוא מרוויח כסף בעסקים אפלים. אך מי שאין לו אומנות דומה לכרם, פרוץ שבהמה וחיה ועוברים ושבים נכנסים לתוכו ורואים את מה שבתוכו.

**שאלות חזרה**

1)לפי התוספתא, מהן מצוות הבן על האב? הסבר והדגם.

2)לפי התוספתא מהן מצוות האב על הבן? הסבר והדגם.

3)בסוגיית הבבלי במסכת קידושין הסביר רב יהודה מהן מצוות הבן על האב. מהו הסברו?

4)״כל מצוות הבן על האב אנשים חייבים **ונשים פטורות**״ (משנה, מסכת קידושין). כיצד יתפרש הדין **נשים פטורות** לפי התוספתא וכיצד יתפרש לפי סוגיית הבבלי (=רב יהודה)?

5)מהם שלושת המשלים שמובאים בתוספתא בשם רבן גמליאל כדי להמחיש היתרון שיש למי שבידו אומנות? הסבר המשלים והנמשלים.

**סוכם ע"י ד"ר אברהם שיף. תודות לאופק שאול וליעד זעפרני תשע"ה**